অব্যক্ত জ্ঞান
অব্যক্ত জ্ঞান বলতে সেই জ্ঞানকে বোঝায় যা অভিব্যক্ত করা বা বের করে আনা দুরূহ এবং এ কারণে লিখে বা ভাষায় রূপদান করে এটিকে অন্যদের কাছে জ্ঞাপন করা কঠিন। এটি রৌপ, সংকেতায়িত বা ব্যক্ত জ্ঞানের বিপরীত একটি ধারণা। অব্যক্ত জ্ঞানের মধ্যে ব্যক্তিগত প্রজ্ঞা বা বিচক্ষণতা, ব্যক্তিগত অভিজ্ঞতা, অন্তর্দৃষ্টি ও স্বজ্ঞার মতো ব্যাপারগুলি অন্তর্ভুক্ত। একে অনুক্ত জ্ঞান, অনভিব্যক্ত জ্ঞান বা পরোক্ষ জ্ঞান নামেও ডাকা হতে পারে। উদাহরণস্বরূপ হিমালয় পর্বতমালা যে দক্ষিণ এশিয়াতে অবস্থিত, এটি এক ধরনের ব্যক্ত জ্ঞান, যেটিকে লিখে রাখা যায়, সম্প্রচার করা যায় ও প্রাপকের কাছে সেটি বোধগম্য হয়। এর বিপরীতে কোনও ভাষায় কথা বলা, বাইসাইকেল চালানো, ময়দার তাল মথা, কোনও সঙ্গীতযন্ত্রবাদন বা কোনও জটিল সরঞ্জাম নকশা ও ব্যবহার করার সামর্থ্য অর্জন করতে হলে এমন সব জ্ঞানের প্রয়োজন হতে পারে, যেগুলি সবসময় ব্যক্ত বা প্রত্যক্ষ না-ও হতে পারে। এমনকি বিশেষজ্ঞ চর্চাকারীরাও এগুলি ব্যাখ্যায় সফল না হতে পারে এবং এগুলিকে অপর কোনও ব্যক্তির কাছে জ্ঞাপন করা দুরূহ এমনকি অসম্ভব হতে পারে।